Szám: 1-5/2022. 2. számú napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. május 26-i nyilvános, rendes ülésére**

**Tárgy**: A 2021. évi költségvetés végrehajtásáról és a 2021. évi költségvetési maradvány jóváhagyásáról szóló önkormányzati rendelet elfogadása

**Tisztelt Képviselő-testület!**

Az államháztartásról szóló 2011. évi CXCV. törvény 91. § (1) bekezdése alapján a jegyző által előkészített zárszámadási rendelet-tervezetet a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

Zalaszentgrót Város Önkormányzatának Képviselő-testületének feladat és hatáskörében eljárva a polgármester a Kormány 27/2021.(I.29.) Korm. rendeletének 1.§-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011.évi CXXVIII. törvény 46.§ (4) bekezdésében kapott felhatalmazás alapján, a 3/2021. (II. 16.) önkormányzati rendeletében 2.051.530 e Ft főösszeggel fogadta el a város 2021.évi költségvetését a Magyarország 2021. évi központi költségvetéséről szóló 2020. évi XC törvény előírásai alapján.

A 2021. évi költségvetés végrehajtását a Covid-19 világjárvány jelenléte az előző évhez hasonlóan jelentősen befolyásolta, amely az önkormányzatot szinte minden területen érintette.

Az év során elfogadott módosítások után év végére a költségvetés főösszege 6.198.107 e Ft-ra emelkedett, amelyben nagy szerepe volt az évközben induló közmunka programoknak és az elnyert pályázatoknak. A 2021. évi bevételeket és kiadásokat mérlegszerűen a rendelet 1. melléklete, a bevételi és kiadási előirányzatok teljesítését címenként és rovatonként a rendelet 2., 3., és 4. mellékletei tartalmazzák.

A 2021. évi bevételek – leszámítva az irányítószervi támogatásokat – önkormányzati szinten 3.115.049 e Ft-ban realizálódtak, amely a módosított előirányzathoz számítva 50,26 %-os teljesülést jelent. A költségvetési bevételek 2.514.505 e Ft-ban, a tervezetthez viszonyítva 44,74 %-ban teljesültek.

A működési bevételek önkormányzati szinten 1.326.481 e Ft-ban teljesültek, amelyek 2,33 %-kal, 30.209 e Ft-tal meghaladták a módosított előirányzatot, amely döntően a helyi adóbevételek tervezetthez viszonyított többlet teljesüléséből adódik. A működési bevételeken belül a bérleti díjakból származó bevételek 16,98%-kal meghaladták a tervezettet, a térítési díjból származó bevételek 89 %-ban teljesültek, ehhez alapvetően hozzájárult, hogy az előző évihez viszonyítva a világjárvány kezelhetőbbé vált, így az életkörülmények lassan visszatértek a normál körülmények közé / a jelenléti oktatás általános és középiskolában, óvodában, közösségi rendezvények szervezhetősége, piaci forgalom mértéke, stb./.

A közhatalmi bevételek esetében összességében 63.256 e Ft többletbevétel keletkezett, ami nagyrészt az iparűzési adó többletbevételéből – 57.687 e Ft – adódott. A költségvetés tervezésekor az iparűzési adó várható bevételének beépítése mérsékelt összegben történt. Ezt az óvatos tervezést indokolták a Covid-19 világjárvány okozta kedvezőtlen gazdasági körülmények és az annak enyhítése érdekében szükséges egyes intézkedésekről szóló 639/2020.(XII.22.) Korm. rendelet 2.§-a, amely értelmében a mikro-, kis-és középvállalkozásnak minősülő adózók 2021.február 25-ig nyilatkozatot tehettek a NAV-on keresztül, amely alapján a Htv. szerint bevallott adóelőleg 50 %--át kellett az esedékességekig megfizetniük. Ezek a körülmények megnehezítették a reálisan várható adóbevétel megtervezését.

A tulajdonosi bevételek (közművagyon üzemeltetési díja) esetében a bevételek az előirányzat 92,72 %-ában teljesültek.

Az államháztartáson belülről származó működési célú támogatások 915.285 e Ft-ban realizálódtak, ami 96,32 %-os teljesülés a módosított előirányzathoz képest.

Ebben a kiemelt bevételi előirányzat jogcímben legnagyobb tételt a központi költségvetésből kapott állami támogatás képviseli. Zalaszentgrót Város Önkormányzata számára a 2021. évre eredeti előirányzatként 519.459 e Ft állami hozzájárulást állapítottak meg, amelynek az összege év végéig 627.811 e Ft-ra módosult. 2021-ben havi rendszerességgel biztosította a központi költségvetés az érintettek számára a kulturális illetménypótlék, a szociális ágazati összevont pótlék fedezetét. A helyi iparűzési adó várható kiesésének ellentételezésére az önkormányzat 46.723 e Ft kiegészítő központi támogatásban részesült.

Az elmúlt évben 3 közmunka programban vett részt Zalaszentgrót Város Önkormányzata, amelynek keretében éves szinten 33 főt foglalkoztatott, a programok megvalósításához 49.869 e Ft működési forrást biztosított a központi költségvetés.

Az államháztartáson kívülről, működésre átvett támogatások esetében bevétel nem realizálódott, mivel a Zalai Borút Egyesület 2021-ben sem fizette ki a 3.500 e Ft összegű tartozását.

Az államháztartáson belülről származó, felhalmozási célra átvett pénzeszközökből 1.188.024 e Ft bevétel folyt be, a módosított előirányzat 27,48 %-a, amely döntő részben a pályázatok lebonyolításához kapcsolódó előleg. A ténylegesen realizálódott bevételi összeg mutatja, hogy egyes projektek lebonyolítása illetve előleg igénylése még folyamatban van. (A 2021. évi európai uniós támogatással megvalósuló projektek tervezett költségeit és forrásait a rendelet 13. melléklete tartalmazza.) A 272/2014.(XI. 05.) Korm. rendelet értelmében az 50.000 e Ft feletti támogatási összegeket a Magyar Államkincstárnál nyitott számlán kell kezelni, 2021. december 31-én ezen a jogcímen 25.973 e Ft állt az Önkormányzat rendelkezésére. Az előlegeken kívül ez a kiemelt bevételi előirányzat tartalmazza a közmunka programok felhalmozási célt (eszköz beszerzés) szolgáló támogatási összegét is, amely 2021-ben 668 e Ft volt.

A felhalmozási bevételek 2.095 e Ft-ban realizálódtak, ez meghaladta a módosított előirányzatot. Az eredeti költségvetés nem tartalmazott erre vonatkozóan terv adatot, év közbeni ingatlan eladás növelte a város költségvetésének bevételét.

Az államháztartáson kívülről felhalmozási célra átvett pénzeszközök kiemelt előirányzata 4.102 e Ft bevételi összeggel teljesült. Ez az összeg tartalmazza a Coca-Cola HBC Magyarország Kft. által a zalaszentgróti ifjúsági terek, játszóterek kialakítására, felújítására adott 2.600 e Ft-ot, valamint a lakáscélra biztosított kamatmentes kölcsön visszafizetését 1.502 e Ft összegben.

A 2021. évi kiadások – intézményfinanszírozás nélkül – önkormányzati szinten 1.498.951 e Ft összegben, 24,18%-ban realizálódtak. A költségvetési kiadások a módosított előirányzathoz képest 23,92 %-ban, 1.477.300 e Ft-ban teljesültek. A kiadásokat – a bevételekhez hasonlóan – célszerű kiemelt előirányzatonként vizsgálni. A kiadások teljesítését kiemelt előirányzatonként és szervezetenként a rendelet 4. melléklete tartalmazza.

A működési kiadások 1.274.859 e Ft-ban realizálódtak, ez a módosított előirányzat 81,89 %-a, magukba foglalják a foglalkoztatottak személyi juttatásait, ezek járulékait, az Önkormányzat közüzemi díjait, szociális kiadásokat, működési célú támogatásokat, karbantartásokat.

A költségvetésben 45.708 e Ft karbantartási keret állt rendelkezésre, amiből 26.885 e Ft került elköltésre, 18.823 e Ft maradvány keletkezett, ami forrásául szolgál a 2022. évi karbantartásoknak. A karbantartások célonkénti teljesülését az előterjesztés 1. melléklete tartalmazza.

2021-ben a felhalmozási kiadások 202.441 e Ft-ban, a módosított előirányzathoz viszonyítva 4,38 %-ban teljesültek. A jelentős teljesülés elmaradást okozza, hogy a KEHOP- Zalaszentgrót központú agglomeráció szennyvízelvezetése és tisztítása c. pályázat 3.892.494 e Ft tervezett beruházási kiadásának teljesülése a következő költségvetési években valósul meg.

A felhalmozási kiadásokon belül a beruházásokra 91.793 e Ft kiadást fordított az önkormányzat, melyet célonként a rendelet 5. melléklete tartalmaz. A Terület- és Településfejlesztési Operatív Program projektjei közül az év folyamán fejeződött be a TOP-3.1.1-16-ZA1-2018-00008 Önkormányzati épületek energetikai korszerűsítése elnevezésű projekt. Az Európai Uniós támogatással megvalósuló pályázatok 2021.évi tervezett és teljesült költségeit és finanszírozási forrásait a 13. melléklet tartalmazza.

A pályázati forrásból megvalósuló beruházásokon kívül saját forrásból is finanszírozott beruházásokat az Önkormányzat. Az intézményi beruházások 14.876e Ft-ban realizálódtak, ez az erre a célra betervezett keret 97,07%-a. A városrészekbe és városüzemeltetéshez betervezett beruházásokra 63.825e Ft keret állt rendelkezésre, ebből 20.626 e Ft került felhasználásra, a megvalósítást célonként a rendelet 5. melléklete tartalmazza.

Az Önkormányzat felújítási kiadásai 40.573 e Ft-ban realizálódtak, ami a betervezett felújítási kiadások 8,04 %-a, az elmaradás egyes folyamatban lévő pályázatok miatt mutatkozik. A felújítási kiadásokat a rendelet 6. melléklete tartalmazza.

Az önkormányzati intézmények esetében szintén nem voltak az év folyamán likviditási problémák, 2021. évi működésükről az alábbi összefoglaló ad számot.

A legnagyobb költségvetési főösszegből működő intézmény a Városi Önkormányzat Egészségügyi Központja. Eredeti előirányzatát tekintve 245.098 e Ft-ból gazdálkodhatott, mely év közben a módosítások során 29.790 e Ft-tal került emelésre. A nagymértékű emelkedés fő oka az egészségügyben dolgozók jogviszonyának átalakítása, mellyel jelentősen nőttek a személyi jellegű kiadások, s ezzel együtt a NEAK finanszírozás bértámogatás része.

Az intézmény 250.055 e Ft kiadással zárta az évet, melyből 25.200 e Ft összeg az EFI fenntartási kötelezettségéből adódó továbbfoglalkoztatásokra fordítható, melyet további 2 évig kell még fenntartani az intézménynek.

Összes személyi jellegű kiadása 155.323 e Ft, a munkaadókat terhelő járulékok 21.558 e Ft volt az intézmények, mely összesen 26 %-os növekedést jelentett az eredetileg tervezett összeghez képest. A dologi kiadás összesen 67.520 e Ft volt, mely az eredeti előirányzathoz képest 36 %-kal kevesebb, az egészségügyi szolgálati jogviszony bevezetésével ugyanis a közreműködő orvosaink egy része, összesen 12 fő alkalmazotti státuszba került. Beruházási kiadásokra pedig 5.654 e Ft-ot költött az intézmény az eszközpark korszerűsítése érdekében.

Bár a személyi jellegű kiadások jelentősen nőttek, a dologi kiadások tekintetében megtakarítás volt tapasztalható, illetve a megnövekedett NEAK finanszírozás, az EFI fenntartási pályázatának utólag megkötött szerződése miatt az önkormányzati hozzájárulás a tervezett 71.704 e Ft-ról 42.042 e Ft-ra csökkent.

Az intézmény saját bevételei 8.182 e Ft-ban realizálódtak, mely az eredeti tervekhez képest elmaradást mutat a tervezett, de be nem folyt szakmai szolgáltatás miatt. A NEAK finanszírozás összességében 25 %-kal emelkedett, számszerűen 182.048 e Ft érkezett az Intézmény bankszámlájára.

A Zalaszentgróti Napközi Otthonos Óvoda – Bölcsőde eredeti előirányzatát tekintve 181.361 e Ft-os kerettel kezdte meg 2021-es működését, melynek több mint 95%-át az állami normatíva adja, ami magában foglalja a gyermekétkeztetést, az óvoda szakmai feladatainak ellátását, illetve a bölcsődei gondozást is. A költségvetési főösszeg 931 e Ft-tal emelkedett az évközi módosítások következtében az évközben megállapított plusz normatív támogatás miatt.

A személyi kiadások a betöltetlen státuszok miatt jelentősen elmaradtak az eredeti előirányzathoz képest, azonban ez a megtakarítás tette lehetővé egy nagyobb összegű játszótéri elem megvásárlását, melynek telepítése folyamatban van.

Az intézmény a 2021-es évet tekintve összesen 181.655 e Ft kiadással működött. A bevételi előirányzatok összességében nem változtak, a terveknek megfelelően alakultak.

A Városi Könyvtár és Művelődési – Felnőttképzési Központ éves főösszege a képviselő-testület által elfogadott költségvetési rendelet alapján 60.366 e Ft volt, mely évközben 14.589 e Ft-tal emelkedett. Ennek fő oka 3 db év közben nyert hazai finanszírozású pályázat, melyből egy nagyobb összegű fejlesztés 2022-ben fog megvalósulni, 12.000 e Ft összegben fűtéskorszerűsítés fog megvalósulni az intézményben.

Működését tekintve a VMK-ban még a 2021-es évben is meghatározó volt a sajnálatos pandémiás helyzet, a tervezett programok nagy részét nem tarthatta meg. Így a tervekhez képest a tényleges kiadásai 20 %-kal elmaradtak, mindösszesen 48.301 e Ft-ban teljesültek

A személyi jellegű kiadások 18.416 e Ft-ban, a munkaadókat terhelő járulékok 2.585 e Ft-ban realizálódtak. A 2021-es évben egy nagyobb értékű televízió beszerzésével bővült az intézmény tárgyi eszköz állománya, 400 e Ft összegben.

Összességében elmondható, hogy intézményeink az előirányzatokhoz mérten a takarékosság elvét betartva gazdálkodtak a 2021-es évben is.

Az Önkormányzat vagyona 2021. december 31-én 7.238.915 e Ft volt, az előző évihez képest növekedett a megvalósult TOP pályázatok beruházásainak aktiválása hatására. Az önkormányzati vagyon 2021. év végi állományát a rendelet 14. és 15. mellékletei tartalmazzák.

2021. évben a bevételek és a kiadások – az év végére - a tervezettől eltérően, de a likviditást biztosítva alakultak, ezt támasztják alá az előterjesztés szöveges értékelése és a számszaki mellékletek. Az intézmények működtetése és a városüzemeltetés a vírushelyzet teremtette sajátos körülmények mellett is összességében zavartalan volt. A betervezett közmunka programok megvalósultak. 2021. évben folytatódott a Terület- és Településfejlesztési Operatív Program keretében elnyert projektek megvalósítása, a folyamatban lévő projektek megvalósítása a következő évek feladata lesz.

Az Önkormányzat 2021. évi költségvetési maradványa 1.616.098 e Ft, amelyből 1.308.366 e Ft felhalmozási, 307.732 e Ft működési. A városrészek az előző évinél kisebb maradvánnyal, 11.343 e Ft összeggel zárták a 2021. évet, ez az összeg beépítésre került a városrészek 2022. évi költségvetésébe. A városrészek 2021.évi bevételeinek és kiadásainak alakulását a rendelet

9. és 10. melléklete tartalmazza.

A költségvetési maradvány intézményenkénti megállapítását a rendelet 17. melléklete tartalmazza. Az intézményi szabad költségvetési maradványok beépítésre kerültek a 2022. évi költségvetés bevételi előirányzatai közé, pótolva ezzel a hiányzó egyéb forrásokat.

**Vezetői nyilatkozatok a belső kontrollrendszerről:**

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 11. § (1) bekezdése alapján a költségvetési szerv vezetője a Korm. rendelet 1. számú mellékletét képező nyilatkozatban köteles értékelni a költségvetési szerv belső kontrollrendszerének minőségét. A Korm. rendelet 1. melléklete meghatározza a nyilatkozat kötelező tartalmi elemeit, amelynek keretében az intézményvezetőknek nyilatkoznia kell azzal kapcsolatban, hogy az alábbi előírásoknak milyen módon tettek eleget:

* kontrollkörnyezet
* integrált kockázatkezelési rendszer
* kontrolltevékenységek
* információs és kommunikációs rendszer
* nyomon követési rendszer (monitoring).

A Korm. rendelet 11. § (2a) bekezdése értelmében: *„… A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé”.* Ezen jogszabályi előírásnak jelen előterjesztés keretei között teszünk eleget.

Zalaszentgrót Város Önkormányzata által fenntartott intézmények vezetői részéről ezen nyilatkozatok az előírt határidőben megérkeztek. A beérkezett nyilatkozatok alapján összegezve az alábbiak állapíthatók meg:

Kontrollkörnyezet: az érintett intézmények vezetői a kontroll biztosításának alapvető dokumentumaként a Szervezeti és Működési Szabályzatot, a munkaköri leírásokat, valamint az egyéb belső szabályzatokat, illetőleg a Szociális Munka Etikai Kódexében foglaltakat jelölték meg. E dokumentumokban foglaltak – a jogszabályi előírásoknak megfelelően – jelentik az egyes intézményekben az ellenőrzés alapját.

Integrált kockázatkezelési rendszer: az intézmények törekednek a kockázatok minimális szintre történő csökkentésére. Ennek eszközeit jelentik a rendszeres munkaértekezletek és a belső beszámolók. Kiemelkedő dokumentum e körben a Kockázatkezelési Szabályzat, valamint a Belső Önértékelési Szabályzat.

Kontrolltevékenységek: Az intézményekben folyamatosan és időszakosan történik a kontrolltevékenységek végzése a jogszabályok, a szabályzatok, az éves munkaterv, illetőleg az esetleges negyedéves pénzügyi jelentések alapján. Vezetői ellenőrzés és belső ellenőrzés is működik az egyes szervezetekben.

Információs és kommunikációs rendszer: Az intézmények vezetői e körben az iktatási rendszer, a nyilvántartási rendszer, a rendszeresen tartandó vezetői értekezletek, szakmai megbeszélések és FEUVE rendszer működését emelték ki.

Nyomon követési rendszer (monitoring): Ezen előírás az évente, kötelező jelleggel elkészítésre kerülő beszámolók, a havonkénti egyeztetések és vezetőségi-, ill. munkaértekezletek, a szociális intézmény keretében megvalósuló éves települési tanácskozás, valamint az intézmények munkatervei alapján biztosított.

A Pénzügyi és Ügyrendi Bizottság az előterjesztést a 2022. május 19-i ülésén megtárgyalta, a 24/2022. (V.19.) számú határozatával javasolja Zalaszentgrót Város Önkormányzata Képviselő-testületének a rendelet elfogadását.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a tervezett rendelet igazodik a központi jogszabályokhoz. Az adminisztratív terhek a rendelet hatálybalépését követően nem változnak, és a hatálybalépés környezeti és egészségi hatással sem jár.

A rendeletalkotás szükségessége, a jogalkotás elmaradásának várható következményei:

A hatályos jogszabályoknak, elsősorban az államháztartási törvény kógens rendelkezéseinek való kötelező megfelelés teszi indokolttá a rendelet megalkotását. A helyi rendelet megalkotásának elmaradása törvénysértő állapotot keletkeztetne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján kérem a T. Képviselő-testületet, hogy Zalaszentgrót Város Önkormányzata Képviselő-testületének a 2021. évi költségvetés végrehajtásáról és a 2021. évi költségvetési maradvány jóváhagyásáról szóló önkormányzati rendeletről szóló előterjesztést megtárgyalni és elfogadni szíveskedjen.

**Zalaszentgrót**, 2022. május 17.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző